Diari Oficial de la Generalitat Valenciana


Sumari del DOGV 7432, del 29-12-2014 (2014/11784)

RESOLUCIÓ de 17 de desembre de 2014, del president del Consorci Hospital General Universitari de València (CHGUV), per la qual s'aprova l'oferta d'ocupació pública 2014.
-------------------------------------------------------------------------------------------------------------------------------------------------------------------------

### Dades del document

Número de DOGV
:   7432

Data del DOGV
:   29-12-2014

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2014/11928


Data del document
:   17-12-2014

Organisme emissor
:   Consorci Hospital General Universitari de València

Tipus de document
:   Resolució

Anàlisi jurídica

 Descriptors 

:   * concurs administratiu
    * concurs administratiu

RESOLUCIÓ de 17 de desembre de 2014, del president del Consorci Hospital General Universitari de València (CHGUV), per la qual s'aprova l'oferta d'ocupació pública 2014. [2014/11306]  
La Llei 7/2007, de 13 d'abril, de l'Estatut Bàsic de l'Empleat Públic, regula en els seus títols IV i V els mecanismes i principis d'accés a l'ocupació pública i el contingut essencial de les seues ofertes. D'altra banda, el capítol IV del vigent IV Conveni col·lectiu del CHGUV detalla el règim i els procediments de selecció de personal en l'àmbit de l'organització.  
L'article 21 de la Llei 22/2013, de 23 de desembre, de Pressupostos Generals de l'Estat per a l'any 2014, fixa amb caràcter bàsic una restricció en l'oferta d'ocupació pública de les administracions consistent en una taxa de reposició màxima d'un 10 %, tant pel que fa a administracions amb competències sanitàries, respecte de les places d'hospitals; com a l'assessorament jurídic i la gestió de recursos públics; o al control de l'assignació eficient de recursos públics. En el mateix sentit es pronuncia l'article 32 de la Llei 6/2013, de 26 de desembre, de Pressupostos de la Generalitat per a 2014.  
  
Per la seua banda, el Pla d'ordenació de recursos humans del CHGUV aprovat el 17 d'abril de 2012 (DOCV 25.04.2012), preveu una sèrie de polítiques actives d'ocupació, entre les quals es troba la selecció per mitjà d'oferta pública, vinculades a altres com la jubilació ordinària i parcial, i de reducció dels índexs de temporalitat en el marc de les estrictes limitacions pressupostàries.  
El IV Conveni col·lectiu del Consorci HGUV, que va entrar en vigor el 5 d'abril de 2014, establix en la seu disposició transitòria octava el compromís de negociar i aprovar una oferta d'ocupació pública en els termes i amb els límits previstos en la normativa pressupostària.  
Estos compromisos són coherents amb la planificació de la política sanitària de la Generalitat, i coadjuven a una millora de la qualitat de la prestació en salut als ciutadans, concretant l'oferta de places majoritàriament en professions sanitàries.  
D'altra banda, la regulació del règim jurídic dels consorcis sanitaris, en la recent modificació de la Llei 15/1997, sobre habilitació de noves formes de gestió del Sistema Nacional de Salut, operada per mitjà de la disposició final deu de la Llei 15/2014, de 16 de setembre, de racionalització del sector públic i altres mesures de reforma administrativa, establix que el personal seleccionat directament pels mateixos consorcis estarà sotmés a règim laboral.  
Els criteris bàsics d'esta oferta d'ocupació pública, plasmats en esta resolució, han sigut objecte de negociació i acord amb la representació unitària del personal laboral del CHGUV.  
El Consell de Govern del Consorci HGUV, en la sessió del dia 19 de desembre de 2013, ha autoritzat la present oferta d'ocupació pública, segons consta en l'acta corresponent, i en faculta el president per a la convocatòria.  
Com a conseqüència d'allò que s'ha exposat, d'acord amb l'article 70.2 de la Llei 7/2007, i amb les funcions atribuïdes per l'article 13 dels Estatuts del CHGUV (DOCV 29.05.2006), per delegació de l'Acord del Consell de Govern de 12 de desembre de 2003 (DOCV 13.01.2004), i amb un informe previ favorable de la Direcció General de Pressupostos de la Generalitat, de data 15 de desembre de 2014, esta Presidència del Consorci Hospital General Universitari de València resol:  
  
  
Primer. Aprovació de l'oferta d'ocupació pública  
D'acord amb el que preveu l'article 70 de la Llei 7/2007, de l'Estatut Bàsic de l'Empleat Públic, i l'article 10 del IV Conveni col·lectiu del CHGUV, s'aprova l'oferta d'ocupació pública 2014 en els termes que s'especifiquen en esta resolució.  
  
Segon. Distribució de l'oferta d'ocupació pública  
En l'oferta d'ocupació pública s'inclouen places dotades pressupostàriament que no poden ser proveïdes amb els efectius de personal existents, segons la distribució que es detalla en l'annex, amb els límits previstos en les normes pressupostàries vigents.  
Tercer. Persones amb discapacitat  
D'acord amb l'article 59 de la Llei 7/2007, en la redacció que en fa la Llei 26/2011, s'ha disposat una reserva total de vacants per a ser cobertes entre persones amb discapacitat sempre que superen els processos selectius i acrediten una discapacitat igual o superior al 33 %, i la compatibilitat amb l'exercici de les funcions i tasques en els termes que establisquen les respectives convocatòries.  
En les proves selectives s'establiran per a les persones que ho sol·liciten amb grau de discapacitat igual o superior al 33 %, les adaptacions i els ajustos raonables necessaris de temps i mitjans per a la seua realització, per a assegurar que participen en condicions d'igualtat.  
La distribució de les places reservades es detalla en l'annex.  
Les places reservades que queden desertes s'acumularan a les del torn que en cada cas corresponga (torn lliure o promoció interna).  
  
Quart. Promoció interna  
Amb l'objectiu de fomentar la promoció interna es convocaran per mitjà de procediment de promoció les places que es detallen en l'annex.  
  
Les places reservades per a promoció interna que queden desertes no s'acumularan a les de torn lliure en el cas que hi haja convocatòria d'ambdós torns per a la mateixa categoria professional.  
  
Quint. Planificació de les proves selectives  
5.1. Les convocatòries derivades d'esta oferta es publicaran en el Diari Oficial de la Comunitat Valenciana durant el primer trimestre de 2015. Es desplegaran per mitjà del sistema de concurs oposició i es resoldran en el termini màxim de 18 mesos a comptar de l'inici del termini de presentació de les sol·licituds de participació en cada una d'estes.  
5.2. El contingut dels programes i de les proves en els seus diferents exercicis serà adequat al conjunt de funcions a exercir per a cada categoria o especialitat.  
En el torn de promoció interna s'exclourà de les proves selectives tot el bloc de coneixements generals dels corresponents programes.  
  
Quan la naturalesa dels processos selectius i de les funcions a exercir ho permeta, es podran establir proves, programes o mòduls comuns a diferents especialitats o categories.  
5.3. Els processos selectius orientaran la seua estructura i realització a la seua racionalització i simplificació, així com a una reducció dels terminis d'execució.  
5.4. Els diferents torns d'accés, si és el cas, seran objecte de convocatòries unificades.  
  
Sext. Integració en el Departament de Salut València-Hospital General  
En el marc del conveni administratiu subscrit amb la Generalitat, totes les places objecte de l'oferta d'ocupació pública s'adscriuen al CHGUV, però tindran la consideració de places del Departament de Salut, i implicaran l'obligació de prestació de servicis en l'àmbit funcional i geogràfic esmentat.  
  
Sèptim. Publicitat i difusió  
Sense perjuí de la publicació de les convocatòries en el Diari Oficial de la Comunitat Valenciana, estes i els actes de gestió i tràmit de cada una d'estes es publicaran amb caràcter informatiu en la pàgina web corporativa ?http://www.chguv.san.gva.es/empleopublico?.  
  
Octau. Es faculta la Direcció de Recursos Humans del CHGUV per a dictar les instruccions que siguen necessàries per a l'execució d'esta oferta d'ocupació pública.  
Esta resolució entrarà en vigor el dia que es publique en el Diari Oficial de la Comunitat Valenciana.  
Contra esta resolució, que posa fi a la via administrativa, podrà interposar-se un recurs contenciós administratiu davant els jutjats contenciosos administratius de la ciutat de València, en el termini de dos mesos, comptats a partir de l'endemà de la publicació, d'acord amb els articles 109 i 110 de la Llei 30/1992, de Règim Jurídic de les Administracions Públiques i del Procediment Administratiu Comú, i articles 14 i 46 de la Llei 29/1998, reguladora de la jurisdicció contenciosa administrativa.  
Potestativament es podrà interposar un recurs de reposició davant la Presidència del CHGUV, en el termini d'un mes comptat des de l'endemà de la publicació, de conformitat amb els articles 116 i 117 LRJPAC, sense perjuí que utilitzen qualsevol altra via de recurs que estimen convenient.  
  
València, 17 de desembre de 2014.- El president del CHGUV i conseller de Sanitat: Manuel Llombart Fuertes.